題桐柏山黃先生庵門
作者：呂巖
朝代：唐

paragraphs: 吾有玄中極玄語，周遊八極無處吐。
雲軿飄泛到凝陽，一見君兮在玄浦。
知君本是孤雲客，擬話希夷生恍惚。
無爲大道本根源，要君親見求真物。
其中有一分三五，本自無名號丹母。
寒泉瀝瀝氣綿綿，上透崑崙還紫府。
浮沈升降入中宮，四象五行齊見土。
驅青龍，擒白虎，起祥風兮下甘露。
鉛凝真汞結丹砂，一派火輪真爲主。
既修真，須堅確，能轉乾坤泛海岳。
運行天地莫能知，變化鬼神應不覺。
千朝煉就紫金身，乃致全神歸返朴。
黃秀才，黃秀才，既修真，須且早，人間萬事何時了。
貪名貪利愛金多，爲他財色身衰老。
我今勸子心悲切，君自思兮生猛烈。
莫教大限到身來，又是隨流入生滅。
留此片言，用表其意。
他日相逢，必與汝決。
莫退初心，善愛善愛。